शिवकुमार बोले- मैं सिंगल मैन मेजॉरिटी; WTC फाइनल से पहले क्रिकेट नियमों में बदलाव
Dainik Bhaskar Morning News And Latest Headlines; Here Are Today's Top Stories For You On Dainik Bhaskar. कर्नाटक में CM का ऐलान कल संभव: ऑब्जर्वर्स रात तक खड़गे को सौंपेंगे रिपोर्ट, - आर्टिकल 370 शुरू से ही अस्थायी प्रावधान था : - पाकिस्तान में इमरान की रिहाई के खिलाफ प्रदर्शन:सुप्रीम कोर्ट पहुंचे हजारों PDM मेंबर्स
नमस्कार,
कांग्रेस हाईकमान आज कर्नाटक के नए मुख्यमंत्री का ऐलान कर सकती है। कांग्रेस के तीनों ऑब्जर्वर पार्टी अध्यक्ष मल्लिकार्जुन खड़गे को अपनी रिपोर्ट सौंप चुके हैं। सिद्धारमैया और डीके शिवकुमार को दिल्ली बुलाया गया था। सिद्धारमैया दिल्ली पहुंचे। वहीं शिवकुमार ने कहा है कि वे पेट में इन्फेक्शन की वजह से नहीं जा सके, लेकिन आज जाने की कोशिश करेंगे।
इससे पहले शिवकुमार ने कहा था, 'मैं सिंगल मैन मेजॉरिटी हूं। मैं मानता हूं एक व्यक्ति साहस होने पर मेजॉरिटी बन जाता है।' वहीं कर्नाटक के कांग्रेस प्रभारी रणदीप सुरजेवाला ने बताया कि ऑब्जर्वर्स ने खड़गे को रिपोर्ट के जरिए विधायकों की राय बता दी है, लेकिन कांग्रेस अध्यक्ष, डी. के. शिवकुमार, सिद्धारमैया और राज्य के बाकी नेताओं के साथ चर्चा करना चाहते हैं।
भारत-ऑस्ट्रेलिया के बीच 7 जून से वर्ल्ड टेस्ट चैम्पियनशिप (WTC) का फाइनल खेला जाना है। इससे पहले ICC ने क्रिकेट के कई नियमों में बदलाव किए हैं। सॉफ्ट सिग्नल के नियम को खत्म कर दिया गया है। यानी अब थर्ड अंपायर ही तय करेगा कि फील्डर ने कैच सही तरह से पकड़ा है या नहीं। हाई रिस्क पोजिशन में फील्डर्स, विकेटकीपर और बैटर्स का हेलमेट पहनना भी जरूरी होगा, नियम 1 जून से लागू होंगे।
आज के प्रमुख इवेंट्स, जिन पर रहेगी नजर
5 बड़ी खबरें, जो आपको अपडेट रखेंगी...
1. सिद्धारमैया को 90 MLA का सपोर्ट, 3 साल बाद डीके शिवकुमार CM बनाए जा सकते हैं
कांग्रेस सूत्रों के मुताबिक, करीब 90 विधायक सिद्धारमैया के साथ हैं। CM का नाम फाइनल करने से पहले बेंगलुरु में विधायकों की दोबारा मीटिंग होगी। इसके बाद वहीं से इसका ऐलान किया जाएगा। सिद्धारमैया को CM और उनके अंडर में तीन डिप्टी CM बनाए जा सकते हैं। कांग्रेस संगठन से जुड़े लोगों ने डीके शिवकुमार की ऑर्गेनाइजेशनल स्किल को देखते हुए उन्हें CM बनाने की वकालत की है।
कांग्रेस से जुड़े एक सीनियर लीडर के मुताबिक, 5 साल के कार्यकाल में 3 साल सिद्धारमैया और आखिरी के दो साल डीके शिवकुमार को CM बनाया जा सकता है। सिद्धारमैया कुरुबा कम्युनिटी से आते हैं और पिछड़ी जातियों के बीच उनकी मजबूत पकड़ है। कांग्रेस इसी का फायदा लोकसभा चुनाव में उठाना चाहती है। वहीं, डीके शिवकुमार को डिप्टी CM बनाकर वोक्कालिगा को साधने की तैयारी है।
पढ़ें पूरी खबर...
2. ICC ने क्रिकेट के नियमों में बदलाव किए, अब 3 कंडीशंस में हेलमेट पहनना भी अनिवार्य
इंटरनेशनल क्रिकेट काउंसिल (ICC) ने क्रिकेट के नियमों में बदलाव किए हैं। अब दिन का ओवर पूरा नहीं होने तक नेचुरल रोशनी में कोई दिक्कत आ रही है तो अंपायर फ्लड लाइट्स भी ऑन करा सकते हैं। 3 कंडीशंस में फील्डर्स, विकेटकीपर और बैटर्स का हेलमेट पहनना भी जरूरी होगा। पहला- जब बैटर्स फास्ट बॉलर्स के सामने बैटिंग करें। दूसरा- जब विकेटकीपर स्टंप्स के पास खड़े हों। तीसरा- जब फील्डर्स पिच के सामने बैटर्स के करीब खड़े हों।
ICC की अपनी साइट पर फ्री हिट नियम में भी बदलाव से जुड़ी जानकारी रिलीज की थी। इसमें लिखा था कि अब अगर फ्री हिट पर बल्लेबाज बोल्ड होता है और गेंद डिफ्लेक्ट होने पर बल्लेबाज रन लेता है तो वो रन बल्लेबाज के ही खाते में जाएंगे। हालांकि, बाद में ICC ने अपनी रिलीज को एडिट किया और उसमें से यह नियम हटा दिया।
पढ़ें पूरी खबर...
3. पायलट का राज्य सरकार को 15 दिन अल्टीमेटम, मांगे पूरी न होने पर आंदोलन की चेतावनी
राजस्थान के पूर्व डिप्टी CM सचिन पायलट ने 5 दिन की पदयात्रा खत्म होने के बाद गहलोत सरकार के सामने तीन मांगे रखीं। साथ ही इन्हें पूरा करने के लिए राज्य सरकार को 15 दिन का अल्टीमेट दिया। पहली मांग कि राजस्थान लोक सेवा आयोग को भंग किए जाए। दूसरी- जिन युवाओं के पेपर लीक से नुकसान हुआ है, उन्हें मुआवजा मिले। और तीसरी- वसुंधरा सरकार के दौरान हुए करप्शन की जांच हो।
पायलट ने कहा, 'इस महीने के आखिर तक यदि ये मांगें नहीं मानी गईं तो पूरे प्रदेश में हम आंदोलन करेंगे। गहलोत पर निशाना साधते हुए कहा कि हम बिना पद के गाली खा-खाकर संगठन के लिए काम कर रहे हैं और आप सत्ता में बैठकर मलाई खा रहे हो। लोग यह सुन लें कि मुझे किसी सीमा में न बांधें, मैं किसी एक धर्म या समाज का नहीं हूं। मैं 36 कौम का बेटा हूं। राजस्थान का बेटा हूं।
पढ़ें पूरी खबर...
4. शाह बोले- आर्टिकल 370 शुरू से ही अस्थायी प्रावधान था, इसकी डिबेट्स भी गायब थीं
केंद्रीय गृह मंत्री अमित शाह दिल्ली में लेजिस्लेटिव ड्राफ्टिंग पर आयोजित ट्रेनिंग प्रोग्राम के उद्घाटन में शामिल हुए। उन्होंने कहा कि आर्टिकल 370 शुरू से ही अस्थायी प्रावधान था। संविधान निर्माताओं ने इसे बहुत ही समझदारी से संविधान में रखा था। 2019 में भाजपा सरकार ने इसे खत्म कर दिया था, क्योंकि पूरा देश यही चाहता है था। इस आर्टिकल की डिबेट्स भी रिकॉर्ड से गायब थीं।
शाह ने आगे कहा- पुराने संविधान के इंडेक्स में लिखा हुआ था- टेम्परेरी प्रोविजन ऑफ ऑर्टिकल 370, भला कोई ऑर्टिकल टेम्परेरी हो सकता है। जिसने भी यह ऑर्टिकल ड्राफ्ट किया होगा, कितनी बुद्धिमता के साथ टेम्परेरी शब्द जोड़ा गया। मैं इतना ही कहना चाहता हूं, कि जब हम कानून लिखते हैं, उस वक्त लेजिस्लेटिव की मंशा को सरल और स्पष्ट शब्दों में व्ख्याया करते हुए लिखना चाहिए।
पढ़ें पूरी खबर...
5. इमरान की जमानत पर आज सुनवाई, रिहाई के खिलाफ सुप्रीम कोर्ट के सामने प्रदर्शन
पाकिस्तान के पूर्व PM इमरान खान की जमानत याचिका पर आज लाहौर हाईकोर्ट में सुनवाई होगी। अल कादिर ट्रस्ट में गिरफ्तारी के बाद मुल्क में भड़की हिंसा को लेकर इमरान पर केस दर्ज किया गया था। इसी मामले में उन्होंने जमानत के लिए अपील की है। खान की रिहाई के खिलाफ सत्ताधारी गठबंधन दल के कार्यकर्ताओं ने सुप्रीम कोर्ट के सामने प्रदर्शन किया।
प्रदर्शनकारियों ने सुप्रीम कोर्ट का गेट फांदकर अंदर घुसने की कोशिश की। इस वजह से सुरक्षाकर्मियों ने जजों को पिछले दरवाजे से बाहर निकाला। दूसरी तरफ, अल कादिर ट्रस्ट केस में इमरान की पत्नी बुशरा को 23 मई तक गिरफ्तारी से राहत मिल गई है। पाकिस्तान के डिफेंस मिनिस्टर ख्वाजा मुहम्मद आसिफ ने कहा है कि चीफ जस्टिस के खिलाफ संसदीय कमेटी बनेगी।
पढ़ें पूरी खबर...
आज का कार्टून BY मंसूर नकवी...
कुछ अहम खबरें हेडलाइन में...
खबर लेकिन हटके...
PM की भतीजी बन रिटायर्ड कर्नल से 21 लाख ठगे, प्रधानमंत्री के संसदीय क्षेत्र वाराणसी का मामला
प्रधानमंत्री नरेंद्र मोदी की भतीजी बनकर एक महिला ने रिटायर्ड कर्नल से 21 लाख रुपए ठग लिए। मामला PM मोदी के संसदीय क्षेत्र वाराणसी का है। महिला ने स्टॉक मार्केट में इन्वेस्टमेंट और लाखों के प्रॉफिट का झांसा दिया। इसके बाद रिटायर्ड कर्नल से 21 लाख रुपए ट्रांसफर करवा लिए। कर्नल उपेंद्र राघव ने बताया कि साल 2022 में मेरे पड़ोसी ने एक महिला से उनकी मुलाकात कराई।
वेरोनिका नाम की महिला ने खुद को PM मोदी की भतीजी बताया। उसने कुछ फोटोग्राफ भी दिखाए, जिसमें वह PM के साथ थी। वाराणसी कैंट पुलिस ने रिटायर्ड कर्नल की शिकायत के बाद PMO को सूचना दी। PMO ने जवाब दिया कि वेरोनिका नाम की प्रधानमंत्री की कोई भतीजी नहीं है। जांच में सामने आया है कि जिस बैंक खाते में पैसा ट्रांसफर हुआ है, वह राजस्थान के एक बैंक का है।
पढ़ें पूरी खबर...
खबरें जो सबसे ज्यादा पढ़ी गईं...
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...